Módis Ákos

A boldogság hét rossz szaga 
Aforizmák, nüánszok  és 
verstöredékek

2008

 

TARTALOM
Előszó és ajánlás
Add tovább
Titkos gondolat
Közeledés
A rossz regény
A kevésbé jó regény
Kasztok
Ellentétesek
A szépség magyarázata
A szépség logikája
A szépség kritikája
A szépség forrása
Az igazán csúnya tett
Totaliarianus
Paranoiás
Házasodási paradoxon
Házasodási összekuszálódás
Értsd úgy ahogy
Valójában
Sohase volt tónál
Cél-ok
Működik
Ötlettelen
Ötletes
Modern kor
Modern kór
Modern megközelítés
Elágazás
Memória zavar
Hiba üzenet
Hiba keresés
Hiba kezelés
Eltérés
Így már jobb
Szerintem még jobb
De talán ez így a legjobb ...	Csillag születik
Csillag kapu
Csillag tanítás
Csillag kulcsszavak
Csillag por
Csillag hamu
Puhítás
Szonáta
Szonáta forma
Eszta könnyelműsége
Eszta hatalma
Önkényes logika
Az önkény mámora
Zéró tolerancia
Egykori kamasz panasz
Egykori kamasz problémák
Sehogyan sem
Kolduló bivaly
Minden filozófus álma
Minden filozófus jövője
A veszekedés hierarchiája
Nem normális veszekedés
Elhúzódó veszekedés
Veszekedés reggel
Veszekedés délben
Veszekedés este
Éjjeli veszekedés
A veszekedés halála
Jelenlévőség
Emberi, túl emberi
Filozófia
A filozófia kudarca
Hamis filozófia
A filozófus szerint
Kipróbálom, beledobom
Nem profi	Tök jó
Tök szuper
Másság
A másság harmóniája
A másság kudarca
Alkimista ösvények
Marcipán vers
Képeslap
Közkincs
Közjó
Közkeletű
Közveszélyes
Közbotrányt okozó
Elzárások - hommage S. Freud
Zsenialítás
Zsenivé lenni
A zsenialítás kibontása
A zseni elkülönítése
Zseniális megoldás
A zseni szabad
A zseninek mindent szabad
Normális zseni
Őrült zseni
Minden alapot nélkülöző
Pláza romantika
Pláza csömör
Zsizellel a plázában
Bölcs
Életbölcs
Igazság és hazugság
Versírás
Versíró
Versfaragás
Verselemzés
A boldogság hét rossz szaga
Hivatkozások és szerzői jogok	

Előszó és ajánlás
Az aforizma életbölcsességet, igazságot kifejező, tömör, szellemes mondás, míg ezzel szemben a verstöredék az ember befejezetlen, netán még ki sem bontott gondolatainak ritmusban, valamely gyengéd lüktetésben való kifejezése. Az is tudvalevő, de legalábbis hallgatólagosan mindannyian úgy tartjuk, hogy nem akárkinek adatik meg az előjog, ilyesfajta töredékekkel, aforizmákkal foglalatoskodni: nagy gondolkodóknak jár-e hivatal. Továbbá, ha belelapozunk egy-egy ilyen – aforisztikus gondolatokat tartalmazó – gyűjteménybe, ezt általában azzal a szándékkal tesszük meg, hogy a “hosszú-kacskaringós életművek” után végre egyenes úton, egyszerűbb módon juthassunk el az igazsághoz, sőt: végre el tudjunk jutni magához, az igazsághoz. Ha mindezen gondolatokhoz még hozzáfűzöm a kérdést, hogy egyáltalán mit is jelöl a címlapon heverő szó, nüánsz ... akkor összeáll a kép: itt bizony valamiféle szélhámoskodás folyik, hiszen az író nem nagy író, no meg aztán hol a vers, hogyha van verstöredék, és a nüánsz ... hát a nüánsz pedig maga biztosan nem is létező dolog, talán csak egy újabb “szócsoda”.
Látható tehát, hogy minden igyekezetem, amely “A boldogság hét rossz szaga” címet viselő – enyhén moralizáló, már-már verselő – iromány helyét és szerepét kijelölné, csak újabb bajt idéz elő. Talán a szó, legyen bár oly aprócska: nüánsz ... adná a megoldás kulcsát?
Ha valaki megkérdezné tőlem, én hanyagul odavetve, tréfásan biztosan azt felelném, hogy a nüánsz pillanatnyilag a földön létező legkisebb műfajok egyike, hiszen ez valóban egy olyan parányi egység, hogy voltaképpen nem is beszélhetek róla már csupán egyes számban, hanem helyette inkább nüánszok párbeszédéről, csoportjairól kell szólnom.
Két oka volt annak, hogy az egyetlen tömör igazság, illetve a versbe oltott eszmék – különben termékeny – talajáról a nüánsz-sokaságok irányába elmozdultam. Egyfelől tapasztalom, újabban mind többször, hogy a frazeológia, amit most szólásgyűjtemény címen vagyok kénytelen megjelölni, mind inkább kitérni, elhajolni látszik az üres szóvirágok, közhelyek, vagyis a frázisok menedékhelyszerű világába. Másfelől tudom, hogyha magam is ezt az utat választom, ugyanebbe a zsákutcába keverednék. 
Ugyanakkor a közelmúltban – egy áttekintő jellegű Nietzsche verseskötet olvasása nyomán – mégis erős késztetést éreztem arra, hogy valamiképpen, hasonló módon én is kifejezzem magam, “igazságszerű elgondolásaimat” valahogyan a felszínre jutassam, netán a kútfőre vezessem.
A konfliktushelyzet föloldása végett döntöttem úgy tehát, hogy ez a válogatás, “A boldogság hét rossz szaga” címet viselő kötetecske, tartalmazza inkább aforizmának tetszelgő, sőt gyakorta igen-igen blőd, szinte odavetett egységeknek – vagyis nüánszoknak – a kombinációit, így azok, mármint a nüánszok – szerencsés esetben – egymást kiegészítve, felerősítve, egyik a másikra visszhangozva, reflektálva talán képesek lehetnek valamiféle igazság, vagy fölismerés hathatós kifejezésére. A nüánszok tehát olyan gondolattöredékek, vagy inkább természetes könnyedséggel, mondhatni mély őszinteséggel “visszahajigált” válaszok, amelyek valamiképpen egységbe szerveződve szolgáltatnak új információt, afféle bölcsességeket – gyakran csupán magát a probléma fölvetést – az olvasó számára. De vajon ki legyen a kérdező?
Mint szinte minden irománynak, ekként a nüánsznak is van címe és szövegtörzse, így a lényeg, vagyis a mondanivaló, ami igen gyakran csupán fölvetés, a cím és a szövegtörzs, mint kérdés és zabolátlan felelet egységéből próbál meg kibontakozni. Ezek után amennyiben az, ami kifejeződni szándékozik, nem elég meggyőző, netán még egészen kiforratlan, esetleg önmaga is csak egy kezdeményeződés, abban az esetben több ilyen egymásra mutogató, egymáson túlmutató, de egymást így egységben mindenképpen megerősítő-fölemelő nüánsz párbeszédéből igyekszik kibontakozni, formát ölteni a közlő akarat, mint végleges mondanivaló.
Talán a nüánsz-ciklusok gondolatát jól szemlélteti, sőt: ha nem éppen a legjobban a ROSSZ REGÉNY című nüánsz párocska. Itt a szerző önmagában gyöngécskének ítélte meg a kezdő nüánszot – mint valamiféle születési rendellenességgel bajlódó aforizma kezdeményeződést – éppen ezért úgy döntött, hogy megerősíti, vagy egyenesen kibontakoztatja a kezdő gondolatot, amely jelen esetben a prózai kifejezésmód értelmét és lehetőségeit próbálja meg – több-kevesebb sikerrel – górcső alá vonni. Ítélje meg az olvasó ...
Végezetül nem marad más hátra, minthogy mindazon kedves olvasónak,  ki soraimban idáig eljutott, “személyesen is átnyújtsam” ezt a verstöredékkel – hébe-hóba aforizmával – megízesített nüánsz koszorút, melyet a szürke hétköznapokban igenis föllelhető, kimutatható megannyi boldogságos óráért, a boldogságos küzdelmekért feleségemnek, Magdolnának ajánlok soha nem múló szerelmes szeretettel.
2008. február 21.
A szerző
Add tovább
tedd magadévá, hogy újra magad lehess
és ha már egymagad magánya fojt,
engedd magad magáévá lenni
Titkos gondolat
a titkos gondolat: eszencia,
önmaga ébresztője, de ha elszabadul
mindened összezavarja
Közeledés
olyan vagyok, amilyen vagyok
miért, te milyen vagy?
olyan kíváncsi vagyok!
amilyen kíváncsi vagyok
A rossz regény
A rossz regény konkrétum,
amivel szemben a jó regény:
konkrétumok hátán billegő kérdés.
A kevésbé jó regény
El is felejtettem: mi volt a kérdés?
Kasztok
Boldogok, akik beszélnek
      és boldogok, akik meghallgattatnak
      és boldogok, akik meghallgatnak
      és boldogok, akik meg hallgatnak
Ellentétesek
Boldogok, akik beszélnek
      és boldogok, akik beszélgetnek
A szépség magyarázata
Ó mily nehéz ennek a nőnek elmagyaráznom: 
      mennyire szép
A szépség logikája
a szépség hit
A szépség kritikája
a szépség képesség
A szépség forrása
ismeretlen eredetű forma, 
amely valahonnan ismerősnek tűnik
Az igazán csúnya tett
a szépség latolgatása
Totaliarianus
mit égre szórt, ki meg nem talált ...
Paranoiás
üres kendő fejemen csavarodó
lábamon fékcipő zavarodó
szaladásom
Házasodási paradoxon 
Én akartam, hogy az enyém legyen,
ő pedig akarta, hogy akarjam.
Házasodási összekuszálódás
Én akartam, hogy övé legyek,
ő akarta, hogy enyém legyen.
Értsd úgy ahogy
kitalálni könnyebb, mint kitalálni
      vagy
kitalálni könnyebb, mint ki találni
      vagy
kitálalni könnyebb, mint kitalálni
Valójában
az élet valójában egy sodrás, 
amely bennünket elsodorni 
      igyekszik, igyekszik, igyekszik ... 
majd ...
 ... elsodor
Sohase volt tónál
tárt karomba zár a víztükör
      szép ez itt
Cél-ok
cél kitűzése: az ok hiányának beismerése
Működik
íme a néma jár és beszél a béna: szólni kár
Ötlettelen
ha a néma jár
      és beszél a béna, legyen bár
ötlettelen, a megoldás:
      egy különös pár
Ötletes
mivel a néma jár
      és beszél a béna ugyebár
a megoldás ötletes,
      ha mindkettő vár
Modern kor
a számítógép kikapcsolása: 
      az élet kezdete
      az élet kezdete:
a számítógép bekapcsolása
Modern kór
a számítógép bekapcsolása és kikapcsolása:
az élet kezdete és végzete
Modern megközelítés
kezdete és végzete:
bekapcsolása és kikapcsolása
Elágazás
fel is út, le is út
Memória zavar
a türelem rózsa legyen
Hiba üzenet
azt hallottam édes rózsám
el kell válnom tőled
Hiba keresés
rózsa
rezső
rizsa
rozs
rossz, rossz, rossz
rossz, rossz
rossz
jó
Hiba kezelés
a türelem ott terem, valami jó nagy hegyen
Eltérés
tetszel nekem
tetszem neked
Így már jobb
tetszel
tetszem
Szerintem még jobb
szel
szem
De talán ez így a legjobb ...
Csillag születik
hiba az űrlap kitöltésekor,
nem adta meg: 
      név, születési hely/idő, anyja neve és lakcím
Csillag kapu
fókuszálj, hogy fókuszáltassanak
Csillag tanítás
mi volna boldogságom, 
ha nem volnának azok ...
Csillag kulcsszavak
boldogságom, azok
Csillag por
boldogságom és azok
Csillag hamu
csillag
Puhítás
mondd, hogy hívnak
      ... és megmondom ki vagy
mondd, mit akarsz
      ... és megmondom ki vagy
mondd, mit szeretnél
      ... és megmondom ki vagy
mondd, mit ér annak a sorsa ...
      ... és megmondom ki vagy
mondd, ki vagyok én?
      ... és megmondom ki vagy
Szonáta
két kezeddel ezentúl
a billentyűt sikál
és szeretni repked
az is ösztönöz
Szonáta forma
sikál, repked, ösztönöz
Eszta könnyelműsége
Eszta nevet: fölvirágoztatom ezt a nevet
Eszta hatalma
figyeld: ez itt hat alma, íme Eszta hatalma
Önkényes logika
a kitalált szó pontosan olyan jó, mint a
      nem kitalált, csak én találtam ki
Az önkény mámora
a kitalált szó talán picit jobb is ...
Zéró tolerancia
nyisd ki a hetedik ajtót
Egykori kamasz panasz
hozzám az út:
alagút
sötét szoba, kaloda
csendjét lepattintó 
cső
Egykori kamasz problémák
ismét kiszakadt
a vélemény egyenletekből
az a kétéltű mosolyod
      élig fénye
bambuló arcom
      hanem most bokaszorító
meleg van
Sehogyan sem
hederít: rám se hederít
derít, kiderít, ki derít: rám se hederít
Kolduló bivaly
tehenet lopok ha kell
      mezőn heverészek
én vagyok
a kolduló bivaly
kolomp nélküli szilaj
      és tarkáimat is
ide vonszolja nekem a rét
telve
tehén szeretőim vetnek értem
széna árnyakat
      és a fű, és az ég
küldi őket szerteszét
Minden filozófus álma
derülj, derülj asztalkám
Minden filozófus jövője
majd kiderül
A veszekedés hierarchiája
egyszer fent, egyszer lent
Nem normális veszekedés
mindig a csúcson lenni
Elhúzódó veszekedés
ahogyan haladok előre, újabb csúcsokat pillantok meg
Veszekedés reggel
nem alkalmas
Veszekedés délben
nincs rá mód
Veszekedés este
na most aztán mindent bele
Éjjeli veszekedés
sötétben való tapogatózás
A veszekedés halála
halál vagy hála
Jelenlévőség
én vagyok
te meg?!
íme nem vagy
Emberi, túl emberi
meszet eszem
eszem teszem-veszem
Filozófia
A filozófia rehabilitáció: tanulj meg csodálkozni!
A filozófia kudarca
más csodálkozni és más újra csodálkozni
Hamis filozófia
Csodák pediglen nincsenek, 
hiszen minden csoda három napig tart.
A filozófus szerint
két nap az élet
Kipróbálom, beledobom
megfigyelések illesztése
      hosszas mérlegelés után meglévő 
ismeretekhez
melyek
      igazságokból és 
azok ellentmondásaiból
      egyaránt építkezni
képesek
      az értelem,
amely
      lényegéből fakadóan
magyarázatok
      gyűjtéseibe bocsátkozik
és nem elégszik meg a puszta látvánnyal: 
      féktelen tempót diktál
a rácsodálkozás
gyönyörűséges pillanata
 pedig oly rövid
kipróbálom
      beledobom
beleillik és a semmibe
      zuhan
Nem profi
olyan, amilyennek látszik
Tök jó
még nem tudom milyen
Tök szuper
látszatra tök jó, de nekem bejön
Másság
kiteljesedés
A másság harmóniája
a kiteljesedés érzékelése
A másság kudarca
a kiteljesedés önmaga
Alkimista ösvények
álmodom még szebbről
vágyva a tökéletest
titkok titkai felé nyújtom kezem
megjelölöm az utat
bár vissza nem jutok soha:
vonzza szemem a láthatár
a mérhetetlen idő kerekét
taposnom muszáj
megfakul minden ragyogás
vad színei eltünedeznek
de kezem alatt újjá születik ma minden
mert amint leszáll az éj
a csodák kertjéből kihajigálom
az alkimisták szürke rongyait
Marcipán vers
mint a mesében ...
      álmodat újra fonja, hogy újra élj
hogy már ne bajladozzanak
tompa sejtéseid
lomha télutón veled
pontosan úgy
mint gyermeki szemmel
      a szenvedély
mely a tárgyakat magasra viszi
lendíti makacsul
rácsodálkozva erre-arra:
      titkai kitörni
bomlani készen
(ahogyan tán sohase volt még)
mert varázsa bizony ez a pajzán érzés
      búgják füledbe
merész akkordjaiból
      édes vágyaidba mártott
dallamait
Képeslap
újra és újra és
      újra megbeszéljük dolgaink
akár a nagy hatalmak:
nagy lepedőkön egyezünk
kaján titokban
védőbeszédem töröm
      míg odaát szól hangod
a még mindég csodás
sose múló selymes hangod
      síró
te látod őt, én látni vélem
ablakod múltba néz 
      bezárva szépen
újra és újra ami vagyok
ez vagyok
ez vagy, ami vagy
      nékem
Közkincs
a butaság közkincs
Közjó
a butaság közjó
Közkeletű
a butaság közkeletű
Közveszélyes
a butaság okán való magyarázkodásom
Közbotrányt okozó
a butaság okán való magyarázkodásom
Elzárások - hommage S. Freud
az én akaratom bolyong
sokadik réteged fölött
      amivel szabályozhatnád önmagad
nélkülem
de nem tehetem
mert ha odaadnám
      már bennem keresnéd azt
ahogyan ne volna szabad
és letaszítod vágyaid szorongásaim
      barlangjába
nem bírom tovább
      nélküled
hálózataid hidak
      és elzárások
rendszerévé alakítják traumatikus élményeimet
      hiba nélkül kapaszkodom
Zsenialítás
fölismerni a zsenialitást, ez maga is zsenialítás
Zsenivé lenni
különös kényszer, amely 
      fele részt a boldogság utáni vágyakozásból, 
      fele részt pedig utálkozásból fakad
A zsenialítás kibontása
vágy és képesség összhangjából kellő szorgalommal elő kell varázsolni 
a még soha meg nem lévőt
A zseni elkülönítése
amíg a zsenialítás nem ismer határokat
addig az egyszerű ember nem ismeri a határokat
Zseniális megoldás
olyan, amit mindenki lát, de csak a zseni veheti szemügyre
A zseni szabad
a zseni kényszeresen szabadnak érzi magát
A zseninek mindent szabad
a zsenialitás határain belül a zseninek mindent szabad
Normális zseni
azzal, hogy megvalósítja önmagát, betartja a zsenialítás szabályait
Őrült zseni
folyamatosan megkérdőjelezi önmagát
Minden alapot nélkülöző
gyanú, amely önmagunkból ered
Pláza romantika
megbámulsz, megbámullak
Pláza csömör
nem bámulsz, nem bámullak
Zsizellel a plázában
újra bámulsz, újra bámullak
Bölcs
légy tömör, hogy ne tömöríttethessél
Életbölcs
ne légy tömör, hogy tömöríttethessél
Igazság és hazugság
hazugság: hazugság
      igazság: hazugság
igazság és hazugság: igazság
Versírás
sírás
Versíró
síró
Versfaragás
a sírás konszolidálása
Verselemzés
a sírás konszolidálása
A boldogság hét rossz szaga
gáncs
gáncs és örömök
várakozás
örömök és várakozás
várakozás kéjjel
kéjelgés
te magad
Hivatkozások és szerzői jogok
Friedrich Nietzsche: Friedrich Nietzsche versei – Válogatta Hajnal Gábor – Fordította Csorba Győző, Garai Gábor, Görgey Gábor, Hajnal Gábor, Kálnoky László, Képes Géza, Keresztury Dezső, Lator László, Petri György, Pór Judit, Szabó Lőrinc, Tandori Dezső, Tellér Gyula, Vidor Miklós – Országos Széchényi Könyvtár Elektronikus Irattára / 2006
“A boldogság hét rossz szaga” című,
“Aforizmák, nüánszok és verstöredékek” megjelölésű
alkotásra a teljes szerzői jogok:
© 2008 Módis Ákos
Szerzői jog a címlapon lévő 
“Portré térben és időben” című képre:
© 2007 Módis Ákos